**Fácánkert Község Önkormányzata Képviselő-testületének**

**/2020.( ) önkormányzati rendelete**

**a szociális igazgatás és szociális ellátások helyi szabályozásáról**

**szóló 2/2015. (II.27.) önkormányzati rendelet módosításáról**

Fácánkert Község Önkormányzatának Képviselő-testülete szociális igazgatásról és szociális ellátásokról szóló 1993. évi III. törvény 48.§ (4) bekezdésében, 62.§ (2) bekezdésében, 92.§ (1) és (2) bekezdésében, a 132.§ (4) bekezdésében, az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13.§ 8. pontjában meghatározott feladatkörében eljárva a következőket rendeli el:

**1.§**

Fácánkert Község Önkormányzata Képviselő-testületének a szociális igazgatás és szociális ellátások helyi szabályozásáról szóló 2/2015. (II.27.) önkormányzati rendelete (továbbiakban: Rendelet) az alábbi 18/A.§-sal egészül ki:

***„5. Oltáshoz nyújtott települési támogatás***

**18/A.§**

(1) Az oltáshoz nyújtott települési támogatás a rotavírus (rotarix), agyhártyagyulladás (bexsero) és kullancs által okozott agyhártyagyulladás (Encepur, FSME) kialakulásának megelőzése érdekében nyújtott hozzájárulás.

(2) A polgármester írásos kérelem alapján oltáshoz nyújtott települési támogatásban részesíti annak a 18 év alatti gyermeknek törvényes képviselőjét, akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 300, egyedülálló szülő esetében 350%-át.

(3) Az oltáshoz nyújtott települési támogatásra való jogosultság feltétele, hogy mind a kiskorú, mind pedig a vele közös háztartásban élő törvényes képviselő fácánkerti lakóhellyel vagy tartózkodási hellyel rendelkezzen és életvitelszerűen Fácánkert Községben tartózkodjon.

(4) A kérelemhez – a családban élők jövedelemigazolásán felül – csatolni szükséges a háziorvos igazolását az oltóanyag beadásáról vagy a gyermek oltási könyvét és a kérelmező nevére kiállított gyógyszertári számlát az oltóanyag megvásárlásáról.

(5) A támogatás szociális célú vásárlási utalványban kerül kifizetésre a megállapítástól számított 15 napon belül.”

**2.§**

A Rendelet 3.§ (1) bekezdése „Bogyiszlói Közös Önkormányzati Hivatal” kifejezése helyébe „Tolnai Közös Önkormányzati Hivatal” kifejezés lép.

**3.§**

(1) Ezen rendelet 2020. ………….. napján lép hatályba és az azt követő napon hatályát veszti.

(2) A rendelet kihirdetéséről – az önkormányzat hirdetőtábláján történő kifüggesztés útján – a jegyző gondoskodik.

**Fácánkert, 2020.**

**Orbán Zsolt Ezerné dr. Huber Éva**

**polgármester jegyző**

**Záradék:**

Jelen rendelet 2020. ………………. napján kihirdetésre került.

**Ezerné dr. Huber Éva**

**jegyző**

***Indokolás***

***a szociális igazgatás és szociális ellátások helyi szabályozásáról szóló***

***2/2015. (II.27.) önkormányzati rendelet módosításához***

***Általános indokolás***

Fácánkert Község Önkormányzata Képviselő-testületének 2/2015. (II.27.) önkormányzati rendelete (továbbiakban: Rendelet) tartalmazza az önkormányzat által nyújtható szociális alapú támogatásokat.

Magyarország 2020. évi költségvetéséről szóló 2019. évi LXXI. törvény 2. mellékletének III. 1. pontja támogatást biztosít a települési önkormányzatok szociális feladatainak egyéb támogatására.

E támogatási forma keretében az önkormányzat támogatni szeretné a gyermekek részére beadandó alábbi védőoltások költségét.

1. rotavírus elleni védőoltás (rotarix)
2. agyhártyagyulladás elleni oltás (bexsero)
3. kullancs által okozott agyhártyagyulladás elleni védőoltás (Encepur, FSME)

**Rotavírus:** világszerte a csecsemő- és gyermekkori gestroenteritisek vezető kórokozója.

A rotavírus hasmenést, hányást, lázat okoz, a kiszáradás veszélye ebben az életkorban fenyeget a leginkább. A fertőzés leggyakrabban a 6-24 hónapos korosztályt érinti. Szájon át adandó, és két adag szükséges a védettséghez.

**Agyhártyagyulladás:** az egész világon – minden társadalmi rétegben és korcsoportban- előfordul. A járványos agyhártyagyulladást a meningocoecus baktérium okozza. Európában és hazánkban leggyakrabban a meningocoecus B és C típusai fordulnak elő. A meningocoecus okozta agyhártyagyulladás cseppfertőzéssel terjed, és a baktérium a teljesen egészségeseket is megbetegítheti. 3 hónapos kortól kapható, 2 éves kor alatt 3 vagy 4 oltás kell belőle, 2 éves kor felet 2 oldás szükséges belőle.

**Kullancs által okozott agyhártyagyulladás elleni oltás:** a kullancsok több, az emberre veszélyes korokozót hordoznak és terjesztenek. A betegségek közül a két legismertebb – és egyúttal a legveszélyesebb – a vírusos agyvelő és agyhártyagyulladás, illetve a Lyme kór. Általában 2 éves kor fölöttiek kapják. Combba, izomba adandó. Összesen 3 oltás kell.

A gyermekek öt éves korukig különösen érzékenyek bizonyos betegségekre, hiszen az immunrendszerük még éretlen. Az időben beadott védőoltásokkal meg tudjuk őket óvni bizonyos fertőző betegségektől. A nem kötelező védőoltások nem szerepelnek a mindenki számára ingyenes oltások között. Sajnos az előbbi oltóanyagok nem ingyenesek, ezért nem minden család tudja megengedni magának, hogy gyermeküket ezekkel a vakcinákkal beoltassák.

Fentiekre tekintettel javasoljuk, hogy az önkormányzat oltáshoz nyújtott települési támogatást adjon azoknak a családoknak, akik szeretnék gyermeküket beoltatni, azonban ezt anyagi helyzetük nem engedi.

***Részletes indokolás***

***1.§-hoz***

A Rendelet új, 18/A.§ rendelkezéseit tartalmazza, melyek az oltáshoz nyújtott települési támogatás szabályait rögzíti.

***2.§-hoz***

A Rendeletben még Bogyiszlói Közös Önkormányzati Hivatal szerepel, ezért javítani szükséges Tolnai Közös Önkormányzati Hivatalra.

***3.§-hoz***

A rendelet hatályba lépésének meghatározása.